b'\n_START_ARTICLE_\nKoiviston konklaavi\n_START_PARAGRAPH_\nKoiviston konklaaviksi kutsutaan presidentti Mauno Koiviston koolle kutsumaa tuomioistuinten, yliopistojen ja tutkimuslaitosten edustajien tapaamista 6. toukokuuta 1992. Presidentinlinnaan kokoontui silloin noin 30 henke\xc3\xa4._NEWLINE_Arvellaan, ett\xc3\xa4 t\xc3\xa4ss\xc3\xa4 tapaamisessa Koivisto painosti korkeimman oikeuden j\xc3\xa4seni\xc3\xa4 olemaan my\xc3\xb6t\xc3\xa4mielisempi\xc3\xa4 pankeille velallisten ja pankkien v\xc3\xa4lisiss\xc3\xa4 oikeudenk\xc3\xa4ynneiss\xc3\xa4. Esimerkiksi professori Heikki Ylikangas muistelee:_NEWLINE_\xc2\xbbTilaisuuden tarkoitus oli tasavallan presidentin ja \xe2\x80\x93 mik\xc3\xa4li mahdollista \xe2\x80\x93 mukaan kutsuttujen henkil\xc3\xb6iden arvovallalla painostaa Korkein oikeus tekem\xc3\xa4\xc3\xa4n Koiviston mieleinen ratkaisu pankkeja koskevassa asiassa.\xc2\xbb _NEWLINE_Koivisto piti virheellisen\xc3\xa4 erityisesti Korkeimman oikeuden 3.4.1992 tekem\xc3\xa4\xc3\xa4 p\xc3\xa4\xc3\xa4t\xc3\xb6st\xc3\xa4, jonka mukaan pankilla ei ollut oikeutta yksipuolisesti nostaa lainansaajan korkoa. Koiviston mielest\xc3\xa4 tuomioistuinten oli ajateltava erityisesti pankkien asemaa. Pankit k\xc3\xa4rsiv\xc3\xa4t massiivisista ongelmaluotoista toisaalta talouslaman vuoksi ja toisaalta siksi, ett\xc3\xa4 ne halusivat peri\xc3\xa4 luotoista devalvaatiokorotukset, mik\xc3\xa4 oli monelle yritykselle liikaa._NEWLINE_Ainakin tietokirjailija Antti-Pekka Pietil\xc3\xa4 kirjassaan Pankkikriisin peitellyt paperit (2008) ja toimittaja Seppo Konttinen kirjassaan Salainen pankkituki (2007) tulkitsevat niin ett\xc3\xa4 kokouksen j\xc3\xa4lkeen tuomioiden linja muuttui velallisia kohtaan ankarammaksi ja pankeille edullisemmaksi.\n_START_SECTION_\nMuistiinpanojen kohtalo\n_START_PARAGRAPH_\nKoivisto oli pyyt\xc3\xa4nyt keskustelua Korkeimman oikeuden presidentin kanssa sek\xc3\xa4 ennen ett\xc3\xa4 j\xc3\xa4lkeen varsinaista kokousta. Koiviston keskusteluista on olemassa muistiinpanot. Presidentti Tarja Halonen kuitenkin p\xc3\xa4\xc3\xa4tti salata ne ulkopuolisilta._NEWLINE_Tilaisuudesta tehty 36-sivuinen muistio siirrettiin 2013 tasavallan presidentin kansliasta Kansallisarkistoon, jolloin toimittajat p\xc3\xa4\xc3\xa4siv\xc3\xa4t tutustumaan siihen.'